Rebels nie rats genoeg vir StormersDillyn Leyds en Damian de Allende het drieë vir die Stormers gedruk. Foto: Facebook. Voor vandag se kragmeting teen die Rebels het die Stormers-breier, Robbie Fleck, gesê hy wil hul oorsese toer op ’n hoë noot afsluit. Wel, dit was nou dalk nie heeltemal Miemie Coertze nie, maar Steven Kitshoff-hulle was beslis meer nootvas as ’n hele paar karaoke-sangers! Fleck het sommer na die eerste helfte al rede gehad om effens te glimlag, want anders as teen die Reds verlede naweek, het die Stormers darem punte aangeteken. Trouens, hulle het selfs ’n voorsprong van 10 – 3 geniet om die Rebels op die agtervoet te plaas. Die Stormers het al in die verlede gewys hulle beskik oor die vermoë om wedstryde in die tweede helfte te verloor, maar – om ’n geykte uitdrukking te gebruik – elke kragmeting begin op ’n skoon bladsy. En vandag het hulle daardie bladsy goed volgeskryf om die Rebels 41 – 24 op hul tuisveld ore aan te sit. Die Rebels het weliswaar in die tweede helfte eerste punte aangeteken – sommer 39 sekondes ná die afskop om presies te wees – maar daarna het Juarno Augustus, Damian de Allende en Ruhan Nel hul deel gedoen om die Stormers-wa deur die drif te trek. Nog goeie nuus vir die Stormers is dat Seabelo Senatla weer sy verskyning op die veld gemaak het. Die oud-Blitsbok het sommer uit die staanspoor gewys hy is lus vir rugby en dat hy nog oor bakkievragte spoed beskik. Mens weet nie of hulle die Crusaders vandag sou geklop het nie, maar die Kapenaars het met hope durf en karakter ná ’n moeilike toer gespeel. Boonop was hulle sonder ’n rits van hul staatmakers. Die toer is toe inderdaad op ’n goeie noot afgesluit. Puntemakers: Stormers: Drieë: Dillyn Leyds, Juarno Augustus, Damian de Allende, Ruhan Nel. Doelskoppe: Jean-Luc du Plessis (2), Joshua Stander (3). Strafskoppe: Du Plessis, Stander. Rebels: Drieë: Reece Hodge, Will Genia, Campbell Magnay. Doelskoppe: Quade Cooper (3). Strafskop: Cooper.